

REPUBLIKA HRVATSKA

DRŽAVNI URED ZA REVIZIJU

KLASA: 041-01/19-12/1

URBROJ: 613-01-01-19-4

# Zagreb, 15. veljače 2019.

**OBAVIJEST VJERSKIM ZAJEDNICAMA**

Zakonom o financijskom poslovanju i računovodstvu neprofitnih organizacija (Narodne novine 121/14), uređuje se okvir financijskog poslovanja i elementi računovodstvenog sustava neprofitnih organizacija, i to načela sustava financijskog poslovanja, izrada i izvršavanje financijskih planova, izvještavanje o potrošnji proračunskih sredstava, računovodstvena načela i poslovi, poslovne knjige i knjigovodstvene isprave, popis imovine i obveza, načela iskazivanja imovine, obveza i vlastitih izvora te priznavanje prihoda, rashoda, primitaka i izdataka, financijsko izvještavanje, revizija godišnjih financijskih izvještaja, javna objava godišnjih financijskih izvještaja, nadzor nad financijskim poslovanjem i računovodstvom i druga područja koja se odnose na financijsko poslovanje i računovodstvo neprofitnih organizacija.

Prema odredbama članka 2. navedenog Zakona, obveznici primjene neprofitnog računovodstva su: domaće i strane udruge i njihovi savezi, zaklade, fundacije, ustanove, umjetničke organizacije, komore, sindikati, udruge poslodavaca te sve druge pravne osobe kojima temeljni cilj osnivanja i djelovanja nije stjecanje dobiti, za koje iz posebnih propisa proizlazi da su neprofitnog karaktera.

**Na** **vjerske zajednice primjenjuju se odredbe ovog Zakona, koje se odnose na dostavu izvještaja o potrošnji proračunskih sredstava, kontrole na licu mjesta o utrošku proračunskih sredstava te financijski nadzor sredstava iz javnih izvora.**

Neprofitna organizacija, pa tako i **vjerska zajednica**, koja ostvaruje sredstva iz javnih izvora, uključujući i sredstva državnog proračuna i proračuna jedinica lokalne i područne (regionalne) samouprave, prema odredbama članka 14. Pravilnika o izvještavanju u neprofitnom računovodstvu i Registru neprofitnih organizacija (Narodne novine 31/15, 67/17 i 115/18), obvezno sastavlja izvještaj o potrošnji proračunskih sredstava za poslovnu godinu i dostavlja ga davatelju sredstava u roku 60 dana od isteka poslovne godine (ili u drugom roku ako je isti utvrđen drugim propisima ili aktima). Navedeni izvještaj može se sastavljati i za razdoblja u tijeku godine ako to zatraži davatelj sredstava.

Nadalje, prema odredbama članka 15. istog Pravilnika, Izvještaj o potrošnji proračunskih sredstava, sastavlja se na obrascu PROR-POT, ako drugim propisima ili aktima nije utvrđen detaljniji sadržaj i izgled obrasca izvještaja o potrošnji proračunskih sredstava. Obrazac PROR-POT sadrži najmanje sljedeće podatke: **opće podatke** (primatelj sredstava, davatelj sredstava, naziv projekta/programa/ostalo, razdoblje izvještavanja), **financijske podatke**, **ostale javne izvore financiranja** (projekta/programa/ostalo, za koji se izvještaj o potrošnji proračunskih sredstava podnosi) te **bilješke** (o provedenim aktivnostima vezanim uz realizaciju projekta/programa/ostalo, postignutim rezultatima i slično).

**Kod popunjavanja općih podataka u obrascu PROR-POT, vjerske zajednice ne popunjavaju podatak o RNO broju.**

Davatelj sredstava može, pri donošenju odluke ili drugog akta o odobrenju sredstava neprofitnoj organizaciji, dopuniti obrazac izvještaja o potrošnji proračunskih sredstava i drugim podacima s obzirom na specifičnosti financiranja. Ako je propisom ili drugim aktom temeljem kojeg su proračunska sredstva dodijeljena definirano da ne moraju biti utrošena u poslovnoj godini u kojoj su doznačena, u Izvještaju o potrošnji proračunskih sredstava navodi se podatak o sredstvima prenesenim iz prethodne poslovne godine i načinu njihove potrošnje.

Neprofitna organizacija koja je primatelj javnih sredstava obvezna je, na zahtjev davatelja sredstava, dostaviti i kopiju vjerodostojne dokumentacije na temelju koje je rashod/izdatak, iskazan u obrascu PROR-POT (članak 16. istog Pravilnika).

Obrazac PROR-POT sastavni je dio Pravilnika o izvještavanju u neprofitnom računovodstvu i Registru neprofitnih organizacija te je objavljen na mrežnim stranicama Ministarstva financija.

**Vjerske zajednice nemaju obvezu sastavljanja financijskih izvještaja prema odredbama Zakona o financijskom poslovanju i računovodstvu neprofitnih organizacija** (odredbe članka 28. do 32. navedenog Zakona).

Nadzor financijskog poslovanja, računovodstvenih poslova i predaje financijskih izvještaja neprofitne organizacije u skladu s odredbama Zakona o financijskom poslovanju i računovodstvu neprofitnih organizacija, obavlja Ministarstvo financija (članak 38. navedenog Zakona).

GLAVNI DRŽAVNI REVIZOR

mr. Ivan Klešić, dipl. oec., v. r.

Prilog: Obrazac PROR-POT

